༧གཉིས་པ་དགོན་པའི་ལོ་རྒྱུས་དངོས་འཆད་པ་ལ་གཉིས།དམ་པ་ཁྱུང་གི་ལོ་རྒྱུས་སྤྱིར་བཤད་པ་དང་།ཁྱུང་དཀར་བསྟན་རྒྱས་གླིང་གི་ལོ་རྒྱུས་བྱེ་བྲག་ཏུ་བཤད་པའོ།དང་པོ་ལ་ཐོག་མར་དམ་པ་ཁྱུང་གི་གྲོལ་ཁུངས་ནི།བསྟན་འབྱུང་སྣང་བ་དཀར་པོའི་དཔལ་ལས།ནང་བཅུད་སྲིད་པ་ཆགས་པའི་དུས།སངས་པོ་ཆུ་ལྕམ་སྤྲུལ་པའི་སྲས།གང་ཆེན་སྲིད་རྗེ་འབྲང་དཀར་དང་།སྐོས་མཁན་སྐོས་རྗེ་དྲང་དཀར་དང་།མ་ཧ་ཕྱྭ་རྗེ་རིང་དཀར་ཏེ།ཡོད་ཁམས་ཁ་འཛིན་རྗེ་གསུམ་གྱིས།གླིང་བཞི་སྐྱོབ་པའི་ལྷ་རེ་བསྐོས།ལྷ་རབས་གཉེན་རུམ་རྗེ་ཡི་སྲས།གནམ་ལྷ་ཁྲི་ཤེས་དཀར་པོ་དེ།འཛམ་གླིང་མི་ཡི་མགོན་དུ་བཏང་།དེ་ལས་མི་སྨྲ་གཤེན་གསུམ་གྲོལ།དེ་ལས་ཕྱྭ་དམུ་གཙུག་གསུམ་གྲོལ།དམུ་ལས་དམུ་རབས་འཐེན་དགུ་གྲོལ།ཐ་མ་དམུ་འཐེན་རྗེ་ཡི་སྲས།དམུ་རྗེ་བཙན་པོ་བྱ་བ་བྱུང་།དེ་དང་འོད་གསལ་ལྷ་མོ་གཉིས།དམུ་རི་སྨུག་པོའི་རྩེ་ལ་འཚོས།རིན་ཆེན་སྣ་ཚོགས་སྒོ་ང་འཁྲུངས།སྒོ་ང་བརྡོལ་བའི་སྙིང་པོ་ལས།གསས་ཆེན་རིགས་ལྔ་མཁའ་འགྱིང་དང་།དྲུག་གི་བྱིན་གྱིས་བརླབས་པའི་ལྷ།ཁྱེའུ་མཚན་ལྡན་དྲུག་འཁྲུངས་པ།ཐམས་ཅད་སྟག་གཟིག་ཡུལ་དུ་བབས།གདུང་རྒྱུད་རྒྱལ་པོ་སྡེ་དྲུག་བྱོན།ཞེས་པས་དམུ་རིགས་གཤེན་ལྷའི་གདུང་རྒྱུད།གར་གསས་ཤགས་ཀྱི་གདུང་རྒྱུད།སྒོ་སྲས་རྒྱ་ཡི་གདུང་རྒྱུད།སྲས་རྗེ་ཧོས་ཀྱི་གདུང་རྒྱུད།གནམ་སྲས་དཔོ་ཡི་གདུང་རྒྱུད།མཁའ་འགྱིང་གཉན་གྱི་གདུང་རྒྱུད་དང་དྲུག་བྱུང་བ་ལས་ད་ལྟ་ཁྱུང་གི་གདུང་རབས་འདི་ནི་མཁའ་འགྱིང་གཉན་གྱི་རྒྱུད་ཡིན་པ་གསུངས།དེ་ཡང་ཐོག་མར་གཉན་རྗེ་བསམ་གཏན་རྒྱལ་བ་དང་གཉན་ཁྱུང་རུམ་རྒྱལ་བ་དེའི་སྲས་གཉན་རྗེ་འོད་གསལ་དང་འོད་ལྡན་སོགས་གདུང་རབས་རིམ་པར་བྱོན་རྗེས་གཉན་རྗེས་ཀུན་བཟང་རྣམ་སྤྲུལ་རིག་སྣང་འོད་ཀྱི་རྒྱལ་པོ་ཞེས་བྱ་བ་འགྲོ་དོན་དུ་དགོངས་ནས་སྐུ་གསུང་ཐུགས་ལས་སྤྲུལ་པའི་བྱ་ཁྱུང་གསུམ་ཡས་མར་འཕུར་མཚམས་ཞང་ཞུང་ཁ་ཡུལ་མེ་ཏོག་མཛེས་པའི་ཚལ་དུ་བབས་ནས་སླར་དབྱིངས་སུ་འཕུར་ཤུལ་དུ་བལྟས་པས་སྒོ་ང་དཀར་ནག་སེར་ཁྲ་བཞི་བྱུང་བ་བརྡོལ་བའི་ནང་མཚན་དང་ལྡན་པའི་ཁྱེའུ་རེ་རེ་བྱུང་བའི་མིང་ཡང་ཁྱུང་པོ་ཞེས་བཏགས་ཏེ།ཆེ་བ་ཁྱུང་དཀར་ཐོག་ལ་འབར་དེ་འོག་ཁྱུང་སེར་ལྷ་ཁྱུང་དང་དེ་འོག་ཁྱུང་འཕགས་ཁྲ་བོ་དེ་འོག་ཁྱུང་ནག་མུ་ཁྱུང་རྒྱན་ཞེས་གྲགས་སོ།།དེ་དག་ལ་རིན་ཆེན་བླ་རྡོའི་ཕ་བོང་རེ་རེ།མ་བརྩེགས་རིན་ཆེན་སྐུ་མཁར་རེ་རེ།མ་བསྐྱིལ་གཡུ་ཡི་མཚོ་མོ་རེ་རེ་སྲིད་པ་དེ་རྣམས་ཀྱིས་མངའ་བདག་མཛད་ཅིང་གཞན་ཡང་ཁྱུང་པོ་སྐྱིད་ཀྱི་ལྷ་ཁང་ཁྱད་འཕགས་རེ་རེ་བཞེངས།ཚེ་ལ་རང་དབང་ཐོབ་ཅིང་ཞང་ཞུང་རྒྱལ་རབས་གོང་མ་རྣམས་དང་བོད་རྒྱལ་གཉའ་ཁྲི་ནས་སེང་ཁྲི་བར་དབུ་ཡི་མཆོད་གནས་མཛད་ཅིང་འགྲོ་དོན་དཔག་མེད་བྱས།གྲི་གུམ་གྱིས་བོན་བསྣུབས་རྗེས་སྲས་སྤུ་ལྡེས་མུ་ཁྱུང་རྒྱལ་དང་།ལྷ་ཁྱུང་རྒྱལ་སོགས་གདན་དྲངས་ཏེ་བོན་བསྟན་རྒྱ་ཆེན་སྤེལ་བའོ།དམུ་ཁྱུང་རྒྱལ་གྱི་སྲས་སྟག་སྒྲ་དོན་གཙུག་དང་དཔལ་གྱི་གིར་ཏིའོ།སྟག་སྒྲ་དོན་གཙུག་གིས་སྟག་གཟིག་ནས་བོན་སྡེ་མང་པོ་རྫུ་འཕྲུལ་གྱིས་དྲངས་ཏེ་ཞང་བོད་ཡུལ་དུ་སྤེལ་ཞིང་ཁྲི་སྲོང་གིས་ཞང་རྒྱལ་བཀྲོངས་པའི་ཤུལ་དུ་རྒྱལ་ས་བཟུང་ནས་རྒྱལ་ཁྲིམས་བོན་ཁྲིམས་གཉིས་མཉམ་དུ་བསྐྱངས་ནས་བསྟན་དོན་རྒྱ་ཆེན་མཛད།སྟག་སྒྲའི་སྲས་བཙན་སྒྲ་དོན་གཙུག་དེའི་སྲས་གྱེར་ནམ་ཟུར་རྩེ་དེའི་སྲས་སྟོང་རྒྱུང་རིང་མོ་དང་ཁྱུང་རྒྱལ་སྟག་ལ་སྐྱེས།སྟོང་རྒྱུང་རིང་མོའི་སྲས་ཁྱུང་སྒོམ་མུ་ལངས་དང་།ཁྱུང་འཕགས་ཁྲ་མོ།ཁྱུང་སྡེར་སྔོན་མོ་གསུམ་ཡོད།ཞང་ཞུང་གི་རྒྱལ་ས་སྟག་སྒྲས་བཟུང་རྗེས་སྟོང་རྒྱུང་རིང་མོས་བཟུང་བ་ལ།ཧོར་དམག་བྱུང་བས་སྲིད་རྒྱལ་གྱིས་ལུང་བསྟན་བཞིན་གྲུབ་རྟགས་ངང་མདོ་ཁམས་རྨ་རི་ལྷ་མཚོར་ཕེབས།དེ་དུས་ཁྱུང་པོ་གཞན་རྣམས་བལ་ཡུལ་དང་མོན་ཡུལ།མདོ་ཁམས་སྟོད་སྨད་ཕྱོགས་སོ་སོར་འཐོར།ཁྱུང་སྒོམ་མུ་ལངས་ལ་སྲས་གཅིག་འཁྲུངས་པ་དང་།ཁུ་བྱུག་གི་ཀུ་ཀུ་ཟེར་བས་མཚན་ཡང་ཁུ་བྱུག་གྲགས་གསོལ།དེའི་སྲས་སྟག་པ་དང་ཟུར་དཀར་བ་བདོ་བཀྲ་བ་གསུམ་ཡིན།སྟག་པའི་སྲས་མྱེས་ཚབ་ཡིན།དེའི་སྲས་སྟོན་པ་དཔལ་འབར་དང་དམ་པ་ཁྱུང་སྒོམ་དབེན་པ་ཨ་ལུགས་དད་པ་རྒྱལ་མཚན་དང་བཞི་ཡིན།སྟོན་པ་དཔལ་འབར་གྱི་སྲས་སྟོན་ཐར་འཁྲུངས།སྟོན་ཐར་གྱི་ཨ་ཁུ་དད་པ་རྒྱལ་མཚན་དེ་རྨ་སྤོམ་ར་ན་བཞུགས་པ་ལ་མཇལ་དུ་ཕྱིན་པས།དངུལ་བྲེ་གཉིས་གནང་ནས་གཅིག་དེ་ཁྱེད་རང་མ་བུ་གཉིས་ཀྱི་རྒྱག་རྟེན་གྱིས།གཅིག་དེ་རྒྱ་དར་རྩེ་མདོ་ན་བུ་མོ་ཡིད་བཞིན་མཚོ་བྱ་བ་ཡོད་པས་དེའི་ཕ་ལ་བྱིན་ནས་བུ་མོ་དེ་བླང་དང་བསོད་ནམས་གཅིག་འོང་བ་འདུག་གསུངས་པས་དེ་བཞིན་བྱས་པས་རྒྱ་ཟའི་ཁྱིམ་དུ་སླེབས་པའི་ནུབ་མོར་རྒྱ་སྟག་དྲུག་གིས་བསྐོར་ནས་ཉལ་བ་རྨིས་ཟེར།ཕྱིས་སུ་དེ་ལ་སྲས་དྲུག་འཁྲུངས་པ་སྟོན་སྲས་དང་།ཁྱུང་དབུས་ཤེས་རབ་རྒྱལ་མཚན།དམ་པ་བང་བཀྲ།དཔོན་དགེ།དཔོན་དབུས།སྟོན་འབུམ་དང་དྲུག་ལ་རྒྱ་ཚ་སྤུན་དྲུག་གྲགས་སོ།ཆེ་བ་སྟོན་སྲས་ལ་སྟག་ལུང་བཟའ་བླང་པས་སྲས་ཁྱུང་པོ་ཨ་བརླ་འཁྲུངས།ཨ་མཚོ་བཟའ་ལ་ནང་ཆེན་གྲགས་པ་རྒྱལ་མཚན་འཁྲུངས།དཔོན་དགེ་དང་དཔོན་དབུས་གཉིས་སྔོན་ལས་དམོད་པ་ངན་པའི་རྒྱུ་རྐྱེན་གྱིས་ཧོར་དམག་ལ་སྐུ་ལུས་སྦྱིན་ནས་སྐུ་གཤེགས་གདུང་ཐལ་ལས་རྟེན་ཞི་ཁྲོ་རྒྱབ་སྤྲོད་བྱིན་ཆེན་ཞིག་བྱོན་ཞེས་པ་སོགས་རྒྱས་བཤད་ཁྱུང་རབས་ཁག་ལས་གསལ་བས་འདིར་ཡི་གེ་མང་དོགས་ནས་མ་བྲིས་སོ།གཉིས་པ།ཁྱུང་དཀར་བསྟན་རྒྱས་གླིང་གི་ལོ་རྒྱུས་བྱེ་བྲག་ཏུ་བསྟན་པ་ལ།དེ་ཡང་སྤྱི་ལོ་མ་ཚུགས་པའི་སྔོན་ལ་ད་ལྟའི་སྟེང་ཆེན་ས་ཆ་འདི་ནི་ཞང་ཞུང་སྒོ་ཕུགས་བར་གསུམ་ལས།སྒོ་པ་སྟེ།སུམ་པ་གླང་གི་གྱིམ་ཤོད་ཀྱི་ཡུལ་ཞེས་སྟོད་མངའ་རིས་ཞང་ཞུང་རྒྱལ་པོའི་འབངས་སྡེ་ཡིན་པ་དང་།སྔ་དར་སངས་རྒྱས་གཡུང་དྲུང་བོན་གྱི་བསྟན་པ་དར་རྒྱས་ཆེ་བའི་ས་གནས་ཁྱད་པར་བ་ཞིག་ཡིན་ཏེ།སྤྱི་ལོའི་སྔོན་གྱི་ལོ་༩༡༤ལོར་སྐུ་འཁྲུངས་པའི་བླ་ཆེན་དྲན་པ་ནམ་མཁའ་སོགས་རིག་འཛིན་གྲུབ་བརྙེས་རྣམས་བྲག་དམར་རི་འདུས་སུ་ཞབས་བཅགས་ཏེ་བོན་གྱི་བསྟན་པ་སྤེལ་ཞིང་སྒྲུབ་པ་ཉམས་ལེན་མཛད་དེ།ལུང་ལས།དེ་ནས་འཆི་མེད་ཡབ་སྲས་དང་།སུམ་པ་རྗེ་བློན་འབངས་གསུམ་དང་།སེ་ལྡེ་མི་གསུམ་རིག་འཛིན་དགུ།མཐུ་ཆེན་མི་དགུ་གྲུབ་ཆེན་སོགས།ཕྱི་ནང་གསང་བའི་བོན་མ་ལུས།བྲག་དམར་རི་འདུས་འདི་རུ་བསྒྲུབས།ཞེས་པས།བྲག་དམར་རི་འདུས་ནི་ད་ལྟའི་སྟེང་ཆེན་གྱི་རྒྱལ་རི་ཞེས་པ་དེ་ཡིན་ལ་སྐབས་དེ་དུས་ཀྱི་གྲུབ་ཆེན་རྣམས་ཀྱི་བཞུགས་མལ་བརྩེགས་རྨིང་ཡང་ད་ལྟ་མཐོང་རྒྱུ་ཡོད།དེ་དང་དུས་མཚུངས་སྟེང་ཆེན་ཁ་རུ་བོན་གྱི་འདུས་སྡེ་ཡོད་པ་གསལ་པོ་བསྟན་ཡོད་དེ།ལུང་ལས།ཁྱད་པར་སྟེང་པོ་ཆེ་འདི་རུ།མདོ་སྔགས་པོ་ཏི་སྟོང་ཕྱེད་གཉིས།བསྟན་པ་རིན་ཆེན་ཀུན་ཏུ་བཞག་ཅེས་པས།སྤྱི་ལོའི་སྔོན་གྱི་ལོ་དགུ་བརྒྱ་ཡན་མན་དུ་ས་ཁུལ་འདིར་གཡུང་དྲུང་བོན་གྱི་ཆོས་ལུགས་དང་རིག་གནས་རྒྱ་ཆེར་དར་བ་གསལ་པོ་བསྟན་ཡོད།དེ་ནས་ཞང་ཞུང་རྒྱལ་རབས་འོག་མུ་མཐུད་གནས་ཏེ་མཐར་དུས་རབས་བདུན་པར་བོད་རྒྱལ་ཁྲི་སྲོང་སྡེ་བཙན་གྱིས་ཞང་ཞུང་རྒྱལ་པོ་ལིག་མིན་རྐྱ་སྐུ་བཀྲོངས་ཏེ་སྟེང་ཆེན་ས་ཁུལ་འདི་བོད་བཙན་པོའི་མངའ་འོག་ཏུ་བཅུག།སྐབས་དེ་དུས་ཁྲི་སྲོང་གིས་བོན་བསྟན་སྤྱི་ལ་རྡུང་རྡེག་བཏང་རྐྱེན་སྟེང་ཆེན་ས་ཁུལ་གྱི་བོན་ཆོས་ལའང་ཉམས་ཞན་དུ་ཕྱིན་པ་གོར་མ་ཆག།མཐར་སྤྱི་ལོའི་དུས་རབས་དགུ་པར་བོད་བཙན་པོའི་སྲིད་དབང་ཐོར་ཞིག་ཏུ་སོང་བས་སྟེང་ཆེན་ས་ཁུལ་འདིར་ཁྲིམས་འགོ་རང་བཙན་ཐོག་རེ་ཞིག་གནས།དེ་ནས་གནམ་གྱི་སྲས་གོང་མའི་དཔོན་རིགས་མངགས་གཏོང་བྱས་ཏེ་རྒྱ་ནག་གི་འབངས་སྡེ་ཡིན་ཚུལ་གསལ་བའོ།།